U-I-93/12
Natisni
Opravilna št.:
U-I-93/12
Datum odločitve:
9. 10. 2012
ECLI:
ECLI:SI:USRS:2012:U.I.93.12
Akt:
Zakon o igrah na srečo (Uradni list RS, št. 14/11 – uradno prečiščeno besedilo) (ZIS), 1. odst. 3a. čl., 30. čl.  in 55. čl.
Izrek:
Pobuda za začetek postopka za oceno ustavnosti prvega odstavka 3a. člena, 30. in 55. člena Zakona o igrah na srečo (Uradni list RS, št. 14/11 – uradno prečiščeno besedilo) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.9.2 - Ustavno sodstvo - Postopek - Stranke - Interes.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
družbi Bet-at-home.com Ltd. in Bet-at-home.com Entertainment Ltd., obe Malta
Datum vloge:
25. 4. 2012
Vrsta odločitve:
sklep
Vrsta rešitve:
zavrženje
Dokument:
US29878
Dokument v PDF obliki:
U-I-93-12.pdf
138 KB
Prenesite datoteko
U-I-93/12-8
9. 10. 2012
SKLEP
Ustavno sodišče je v postopku za preizkus pobude družb Bet-at-home.com Ltd. in Bet-at-home.com Entertainment Ltd., Malta, ki ju zastopa Odvetniška družba Čeferin, o. p., d. o. o., Grosuplje, na seji 9. oktobra 2012
sklenilo:
Pobuda za začetek postopka za oceno ustavnosti prvega odstavka 3a. člena, 30. in 55. člena Zakona o igrah na srečo (Uradni list RS, št. 14/11 – uradno prečiščeno besedilo) se zavrže.
OBRAZLOŽITEV
1. Pobudnici sta družbi s sedežem na Malti, ki prirejata spletne igre na srečo. Izpodbijata prvi odstavek 3a. člena Zakona o igrah na srečo (v nadaljevanju ZIS), ki prirejanje spletnih iger na srečo dovoljuje le družbam, ki imajo koncesijo za prirejanje klasičnih iger na srečo oziroma koncesijo za prirejanje posebnih iger na srečo. Navedeni koncesiji lahko glede na 30. oziroma 55. člen ZIS pridobijo le družbe, ki imajo sedež na območju Republike Slovenije.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijane določbe predpisa ne učinkujejo neposredno, saj Vlada Republike Slovenije o vlogah za dodelitev koncesije za trajno prirejanje klasičnih iger na srečo v skladu s 36. členom ZIS oziroma za dodelitev koncesije za prirejanje posebnih iger na srečo v skladu s 63. členom ZIS odloča s posamičnimi upravnimi akti. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnici ne izkazujeta pravnega interesa za začetek postopka za oceno ustavnosti izpodbijanih zakonskih določb. Zato je Ustavno sodišče njuno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik